Slovensko na Eurovision Song Contest

Slovensko sa zúčastnilo na Eurovision Song Contest celkovo 7-krát. Raz sa zúčastnilo kvalifikácie.

Prvá účasť

Prvýkrát sa Slovensko Eurovízie zúčastnilo v roku 1994. Už roku 1993 sa Slovensko pokúšalo o účasť cez Kvalifikaciju za Millstreet, kde skončila na 4. mieste skupina Elán, ktorá potrebovala na postup iba jeden bod. Rok potom sa o  úspešný debut Slovenska postarala skupina Tublatanka s „Nekonečnou piesňou“. Skončili však až na 19. mieste a teda na ďalší rok sa Slovensko podľa vtedajších pravidiel nemohlo zúčastniť.

Sklamanie z Nórska

Po ročnej pauze dostal šancu na úspech Marcel Palonder s piesňou „Kým nás máš“. Veľa šťastia mu vtedy zaželal aj vtedajší predseda vlády Vladimír Mečiar. Skončil na 18. mieste, čo je zatiaľ najlepšie umiestnenie Slovenska vo finále, ale od výhry to bolo dosť ďaleko.

Modlitba nepomohla

Slovensko ďalšiu šancu dostalo v roku 1998, keď bola na Bratislavskej lýre zvolená Katarína Hasprová a jej pieseň „Modlitba“. Aj keď patrila k veľkým favoritom, jej umiestnenie prinieslo presný opak. Slovensku muselo stačiť iba 21. miesto.

Kedy sa Slovensko vráti

Návrat Slovenska mohol prísť už v roku 2000 po ročnej pauze. No pauza sa naťahovala a ako ďalší naznačený termín prišiel v roku 2004, keď Slovensko plánovalo aj nástup na JESC v roku 2003. No návrat sa stále prekladal a prvý možný termín prišiel v roku 2008, čo zase nedovolila finančná situácia.

1. Eurosong - Moskva 2009

Rok 2009 bol zvolený ako prvý možný návrat a tak Slovensko pripravilo národný výber v podobe súťaže Eurosong. Uskutočnilo sa päť semifinálových kôl, z ktorých každé prinášalo malé alebo veľké prekvapenia. Prvé semifinále poznamenala aféra, keď jeden z favoritov, kapela Desmod & Lucia Nováková, bola nútená odstúpiť a požiadať o preloženie do iného semifinále z dôvodu zranenia speváka Mária „Kulyho“ Kolára priamo na pódiu. Semifinále číslo 3 bolo zase preložené z dôvodu štátneho smútku kvôli autobusovej nehode v Polomke o jeden deň. V 5. semifinále bolo až 11 skladieb aj so skladbou od Desmodu. Za reprezentanta boli nakoniec tesne zvolení Kamil Mikulčík & Nela Pocisková s piesňou „Leť tmou“. Prvá účasť Slovenska v semifinále sa na Eurovízii v Moskve skončila až na predposlednom 18. mieste.

2. Eurosong - Oslo 2010

Slovensko ako prvé potvrdilo účasť na ESC 2010. Kvôli vysokému počtu piesní sa súťaž Eurosong rozdelila na štyri časti. V prvej časti vybrala porota 60 pesničiek, ktoré sa potom rozdelili do 6 štvrťfinálových kôl. Z každého z nich postúpili 4 najlepšie umiestnené piesne. 24 piesní sa rozdelilo do dvoch semifinál po 12 pesničiek. Hlasovala porota a diváci. Najlepší dostal 12 bodov, druhý 11, … a posledný 1 bod. Postupovalo 6 najlepších a teda vo finále bolo 12 piesní a rovnaký systém hlasovania ako v semifinále. Víťazom sa stala favorizovaná Kristína s piesňou „Horehronie“. Aj napriek tomu, že Slovensko patrilo medzi favoritov aj na samotnej súťaži v Osle, Kristina skončila až na 16. mieste a do finále sa nedostala.

Prvá anglická pieseň - Düsseldorf 2011

Zlá finančná situácia sa podpísala pod odstúpenie Slovenska z ESC. STV však zabudla na odhlásenie pred termínom a teda jej pri neúčasti hrozila veľká pokuta. Z tohot dôvodu sa Slovensko, aj keď proti svojej vôli, muselo zúčastniť na ESC 2011 v Nemecku. Reprezentant bol vybraný interne. Slovensko nakoniec reprezentovalo duo TWIINS s prvou anglickou piesňou za Slovensko „I'm Still Alive“. Nakoniec nepostúpili zo semifinále, no 13. miesto je zatiaľ najväčší úspech v semifinále v histórii Slovenska.

Baku 2012

Po ročníku 2011 sa znovu zdalo, že Slovensko sa do Eurovízie nezapojí, keďže 8. októbra 2011 vyhlásil Rozhlas a televízia Slovenska odstúpenie Slovenska zo súťaže. O dva dni neskôr však bolo toto vyhlásenie dementované. 16. novembra 2011 určila RTVS za reprezentanta speváka Mira Šmajdu. O dva dni to spevákov manažér dementoval.
 Reprezentant bol nakoniec RTVS odhalený 7. marca 2012, a stal sa ním predsa len Miro Šmajda, vystupujúci pod menom Max Jason Mai so skladbou „Don't Close Your Eyes“. Vystupoval v druhom semifinále 24. mája 2012, no nezískal dostatočný počet bodov, nakoniec skončil v semifinále až na poslednom mieste a do finále Slovensko znovu nepostúpilo.